Francis Murphy (biskop, Adelaide)

** Francis Murphy** (1795–1858) var en irskfødt katolsk prelat og første katolske biskop av Adelaide i Australia.
## Liv og virke
### Bakgrunn
Francis Murphy var eldste sønn av Arthur Murphy, brygger og destillerer, og hans hustru Bridget, født Flood.

Han ble utdannet ved *St Finian's College* i Navan, som bispedømmeseminar, og deretter ved Maynooth College. ble ordinert til diakon i 1824.
### Prest
Han ble presteviet til prest i 1825 av Dublins biskop Daniel Murray; i fire år virket han blant de irske katolikkene som atbeidet ved Bradfords yllefabrikker og i omtrent syv år ved *St Patrick's* i Liverpool, hvor han møtte Dr William Ullathorne som vervet Murphy til den australske misjon.

Murphy ankom Sydney i juli 1838. To år senere, i november 1840, da biskop John Bede Polding forlot Sydney for et besøk i Europa, ble Murphy utnevnt til bispedømmets generalvikar under biskopens fravær.

### Biskop av Adelaide
Den 8. september 1844 ble Murphy ordinert til første biskop av Adelaide ved *St Mary's Cathedral* i Sydney. Hovedkonsekrerende var erkebiskop John Bede Polding O.S.B. av  Sydney; medkonsekrerende var biskop Robert William Willson av Hobart.

I den påfølgende måneden dro han til Adelaide og anløp Port Phillip hvor han forrettet den første pontifikalhøymessen som ble feiret i Melbourne.

Da biskop Francis Murphy begynte på sitt arbeid i Adelaide, hadde han verken kirke, skole eller presteskap; og bare en prest til å hjelpe seg. Folk hadde samlet seg til messe i private hjem inntil den protestantiske forretningsmannen John Bentham Neals tilbød bruk av et lagerhus i tre. Murphy fortsatte å bruke lagerhuset til 1845. Han ble informert om at en Mr William Leigh fra Leamington i England, hadde kjøpt en rekke *acres* i Adelaide via sin agenten, John Morphett. Etter Leighs konvertering til katolisismen i 1844 ga han Murphy ressursene til å kjøpe fire *acres* land i West Adelaide. Leigh ga også 2000 pund til Adelaide bispedømme for bygging av en kirke og prestegård. Disse pengene var uvurderlige for øyeblikket, og selv om tilhengerne av kirken var få i antall og deres midler stort sett var små, var det på mindre enn to år tre kirker, og en ekstra prest hadde kommet.

I likhet med de andre trosretningene ble den katolske kirken tildelt et lite statlig tilskudd i fem år fra 1846, og det året besøkte Murphy Europa, og kom tilbake i 1847 med ytterligere to prester. I 1849 følte Murphy det nødvendig å gi avkall på det statlige tilskuddet på grunn av betingelsene som ble pålagt med det. 

Gullrushet til Victoria i 1851 tømte nesten Adelaide, og bispedømmet kom i store vanskeligheter. En av prestene fulgte imidlertid flokken sin til gullgraverfeltene, og lyktes i å skaffe 1500 pund som ble brukt på land som en gave til bispedømmet, og like etterpå ga Mr. Leigh en gård på 600 *acres* (2,4 km2) nær Adelaide..

Mange av hjorden hans som ble med i gullrushet til Victoria sendte gullet sitt til ham for å selge og holde i trygg forvaring eller kjøpe land for dem. Murphy var utrettelig i sitt arbeid, reiste og forkynte i alle de bosatte delene av kolonien, og bispedømmet hans hadde gradvis fremgang. På tidspunktet for hans død var det 21 kirker og 13 prester i bispedømmet, og katolsk utdanning var etablert. 

Hans elskverdige karakter førte til at han ved mer enn én anledning ble bedt om å fungere som mekler når det oppsto vanskeligheter i andre bispedømmer, og mens han var på et oppdrag av denne typen i Tasmania i forbindelse med de uheldige tvistene mellom biskop Robert Willson og erkeprest Therry, Murphy fikk en alvorlig forkjølelse som utviklet seg til tæring. 

Han døde i Adelaide 26. april 1858 og er gravlagt i *St. Francis Xavier's Cathedral* i  Adelaide.

Biskop Francis Murphy var en høy, aktiv mann, enkel i oppførsel og smak, og selv om han noen ganger forhastet seg, hadde han en mild og snill natur. Han hadde en god stemme, var en utmerket predikant, og var utmerket skikket til å være pionerbiskopen i en koloni hvor hans troendeskare var relativt liten til antallet.
## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Kardinal Gasparo Carpegna (1625-1714) *1670
* Kardinal Fabrizio Paolucci (1651-1726) *1685
* Kardinal Francesco Barberini den yngre (1662-1738) *1721
* Kardinal Marcello Lante Montefeltro Della Rovere (1695-1773) *1732
* Biskop Charles Walmesley (1722-1797) *1756
* Biskop William Gibson (1738-1821) *1790
* Biskop John Douglass (1743-1812) *1790
* Biskop William Poynter (1762-1827) *1803
* Biskop James Yorke Bramston (1763-1836) *1823
* Erkebiskop John Bede Polding, O.S.B. (1794-1877) *1834
* Biskop *Francis Murphy* (1795-1858) *1844''

## Referanser